Ugostitelj koji je dozvolio vlasnici psa da na terasi njegova kafića popije kavu, dok joj ljubimac spava ispod stola, zbog toga je kažnjen. Sanitarna inspektorica mu je, naime, prošlog tjedna ispisala kaznu od tisuću kuna. Riječ je o zagrebačkom kafiću Flip, smještenom u Gajnicama, čiji vlasnik Vladimir Matković još uvijek ne može vjerovati da je platio kaznu.

Ugostitelj kaže kako u zapisniku, kojeg mu je nakon pregleda njegova kafića uručila inspektorica, stoji kako je primjetila da nisu zadovoljeni svi higijenski uvjeti. Naime, na podu i na nekoliko stolica na terasi kafića vidjela je pseće dlake.

- Inspektorica nam je rekla da je pseća dlaka mogla završiti u nečijoj kavi. Pitali smo moramo li imati istaknuti natpis da je naš kafić ‘dog friendly’, ali uzvratila je da to ništa ne znači i da psi ne smiju u lokal ni na terasu - rekao je Matković za 24 sata.

U roku od tri dana ovaj je ugostitelj platio 500 kuna, odnosno polovicu kazne, pa ne mora platiti ostatak. No, uznemiren je jer se boji da bi se to opet moglo dogoditi. Jednako se osjećaju i drugi gradski ugostitelji, koji kažu kako je uobičajena praksa da se ljudima sa psima dozvoljava da sjede na terasi, ali i unutar kafića. Mnogi od njih već su najavili kako, čak ni pod cijenu plaćanja kazne, neće svojim gostima zabraniti da dođu s ljubimcima.